A BIZOTTSÁG HATÁROZATA
(2004. december 3.)
a pisztrángok vírusos vérfertőzése (VHS) és a pisztrángfélék fertőző vérképzőszervi elhalása (IHN) nevű halbetegségek közül egy vagy több tekintetében mentes övezetek és engedélyezett gazdaságok jegyzékének létrehozásáról szóló 2002/308/EK határozat I. és II. mellékletének módosításáról
(az értesítés a B(2004) 4553. számú dokumentummal történt)
(EGT vonatkozású szöveg)
(2004/850/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvre (1) és különösen annak 5. és 6. cikkére,
mivel:
(1)
A 2002/308/EK bizottsági határozat (2) bizonyos halbetegségekre vonatkozóan meghatározza a jóváhagyott zónák és a nem jóváhagyott zónákban lévő jóváhagyott halgazdaságok listáját.
(2)
Ausztria, Németország, Olaszország és Spanyolország egyes, a területükön lévő halgazdaságok esetében benyújtották a nem jóváhagyott zónákban lévő jóváhagyott halgazdaság státusz megszerzéséhez szükséges, a VHS-re és az IHN-re vonatkozó igazolásokat. A beadott dokumentáció azt bizonyítja, hogy ezek a halgazdaságok megfelelnek a 91/67/EGK irányelv 6. cikke előírásainak. E halgazdaságok ennélfogva nem jóváhagyott zónában lévő jóváhagyott halgazdaság státuszúnak minősülnek és e gazdaságokkal ki kell egészíteni a jóváhagyott halgazdaságok listáját.
(3)
Olaszország bejelentett egy pozitív VHS esetet egy, a betegségtől korábban mentesnek tartott szárazföldi zóna egyik részén. Ez a zóna emiatt a továbbiakban nem felel meg a 91/67/EGK irányelv 5. cikke előírásainak. A szárazföldi zóna VHS-re vonatkozó jóváhagyott státuszát ennek következtében hatályon kívül kell helyezni.
(4)
A 2002/308/EK határozatot ennek megfelelően módosítani kell.
(5)
Az ebben a határozatban előírt intézkedések összhangban vannak az Élelmiszerlánc és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/308/EK határozat a következőképpen módosul:
1.
Az I. melléklet helyébe ennek a határozatnak az I. melléklete lép.
2.
A II. melléklet helyébe ennek a határozatnak a II. melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, december 3-án.